**SAOPŠTENJE ZA MEDIJE**

Beograd, 10. oktobar 2012 – Uprava za javne nabavke organizovala je konferenciju: „Javne nabavke u 2012 – najtransparentniji naručioci“ na kojoj su predstavljeni naručioci koji su imali najveći broj ponuda po ugovoru i najmanje pregovaračkih postupaka.

U kategoriji državnih javnih preduzeća, najbolje rezultate u pogledu transparentnosti i konkurencije ostvarilo je JP „Nacionalni park Tara“, Bajina Bašta sa 5,6 ponuda po ugovoru i bez pregovaračkih postupaka.

Među zdravstvenim ustanovama najveću transparentnost i konkurenciju ostvario je Dom za smeštaj odraslih lica Kulina, sa 5 ponuda po ugovoru i bez pregovaračkih postupaka.

U kategoriji javnih komunalnih preduzeća najuspešnije je, sa stanovišta pomenuta dva kriterijuma, bilo JP „Direkcija za izgradnju opštine Paraćin“, sa 4,2 ponude po ugovoru, i bez učešća pregovaračkih postupaka.

Od organa gradske i opštinske uprave najuspešniji je bio Crveni krst Novog Sada-gradska organizacija, sa 10 ponuda po ugovoru i bez učešća pregovaračkih postupaka.

U kategoriji organa državne uprave, najbolje rezultate je pokazala Kancelarija za evropske integracije sa 6,7 ponuda po ugovoru i bez učešća pregovaračkih postupaka.

Pomoćnik direktora Uprave za javne nabavke, Danijela Bokan saopštila je da će Uprava do kraja godine svojim strankama omogućiti dobijanje saveta putem elektronske pošte, kao i uvođenje dodatnih telefonskih linija za pružanje konsultacija u očekivanju povećanih potreba zbog usvajanja novog zakona.

U završnom delu konferencije, 240 službenika za javne nabavke dobilo je sertifikate. U dosadašnjem periodu, sertifikat je dobilo ukupno 1320 službenika od 2100 koliko ih je polagalo ispit.